text: Borgmester er sygemeldt
  04 marts 2019 kl. 11.26
  Vardes borgmester Erik Buhl, (V), er indlagt på Sydvestjysk Sygehus i Esbjerg med forhøjede kalktal. 
  Borgmester Erik Buhl blev tirsdag i sidste uge indlagt på Sydvestjysk Sygehus i Esbjerg med forhøjede kalktal. Det oplyser Varde Kommune i en presse-meddelelse.
  Erik Buhl håber på hurtigt at være tilbage i arbejdstøjet.
  Erik Buhl, borgmester, (V), Varde Kommune: "Det er en meget mærkelig fornemmelse at gå fra rask til syg på ti sekunder, men jeg er glad for, at det blev opdaget i tide."
  I forbindelse med en grundig helbredsundersøgelse afslørede blodprøver for højt indhold af calcium (kalk) i blodet og for høje nyretal hos borgmester Erik Buhl.
  Tallene er nu tæt på normalen, men borgmesteren er stadig indlagt, mens der arbejdes på at finde en årsag.
  - Det er en meget mærkelig fornemmelse at gå fra rask til syg på ti sekunder, men jeg er glad for, at det blev opdaget i tide, og jeg er imponeret over den måde, vores sundhedssystem fungerer på. Jeg håber, jeg snart er tilbage på fuld kraft, lyder det fra borgmester Erik Buhl i pressemeddelelsen.
  1. viceborgmester Anders Linde varetager borgmesterens opgaver i Erik Buhls fravær – herunder rollen som mødeleder ved byrådsmødet tirsdag aften.
  